Covid-19-statistieke: Nóg 95 sterftes(Foto: Unsplash) Nog 95 Covid-19-sterftes, die meeste daarvan in Gauteng, is bevestig. Dr. Zweli Mkhize, minister van gesondheid, het Donderdagaand in die daaglikse bywerking van syfers gesê 38 sterftes is in Gauteng, 12 in die Oos-Kaap, 16 in KwaZulu-Natal en 29 in die Wes-Kaap bevestig. Dit bring die dodetal weens die voortslepende pandemie op 2 844 te staan. Die sterftekoers is in hierdie stadium steeds 1,7%. Altesaam 168 061 mense het reeds positief vir die virussiekte getoets, ŉ styging van 8 728 nuwe gevalle sedert die getalle ŉ dag gelede bekend gemaak is. Net minder as 4 000 van die nuwe gevalle is in Gauteng, waar die infeksiekoers die afgelope paar dae beduidend begin styg het. Maroela Media het vroeër berig Gauteng gaan moontlik daarna kyk om weer ingrypende maatreëls, soos in die geval van vlak 4- en vlak 5-regulasies van die afsonderingstydperk, in die provinsie in te stel. Die provinsie het in dié stadium die meeste aktiewe gevalle. Mkhize het gesê tot dusver het 81 999 mense landwyd van die siekte herstel, ŉ koers van net minder as 49%. Altesaam 1 706 127 toetse is tot dusver gedoen, 39 188 daarvan die afgelope dag.